Voimavaunujen tuhoja
Voimavaunujen tuhoja. Joku aika sitten ajoi yöllä muuan Uudenkirkon mies kotiansa Terijoelta. Erään kankaan kohdalla tulla porhalsi vastaan automobiili, vastaantulijasta huolimatta vauhtiaan yhtään heikentämättä. Hevonen pelästyi kovasti tuota nopeasti kiitävää ja jyskävää otusta ja ajajan ponnistuksista huolimatta se koetti hypätä yli tieojan paetakseen, mutta kärrit kaatuivat ojaan pyörät alaspäin. Hevosen oli mahdoton enää mennä eteenpäin kun se joutui pahasti puristuksiin. Samassa kiiti automobiili ohi. Onneksi ei mies kaatuessaan menettänyt tajuntaansa, vaan rupesi huutamaan apua. Omin neuvoin ei tuntenut pääsevänsä ylös kärrien alta. Automobiilistä huomattiin tapahtuma, pysäytettiin ja tultiin avuksi, joten mies suuremmitta vammoitta pääsi matkaa jatkamaan.

Joku päivä sitten ajoi eräs Uudenkirkon Jorolan kylän mies Inon patterien aidan vierustaa kulkevaa maantietä. Kun hän saapui lähelle patterien aitauksessa olevaa porttia, tulikin patterien kuorma-automobiili pattereilta tulevaa tietä sattuen portilla yhteen hevosmiehen kanssa. Hevonen säikähtyi pahanpäiväisesti lähtien kiitämään tietä eteenpäin. Tiessä niillä paikoin oli äkkiä käänne, joten hevonen suoraa päätä törmäsi yli tien patterien piikkilanka-aitaan. Hevonen, mennen osaltaan läpi aidan, jäi siihen rimpulemaan ollen kauttaaltaan haavoittunut. Pahempaa loukkausta ei kuitenkaan tullut.</div>

Lähde 
 Lähde: Wiipuri 21.7.1910 sivu 2

Anonyymi
Karjala
Wiipuri
1910
Onnettomuudet